Margrethe Vestager (RV), 2012-02-08:
Den økonomiske krise, som vi har, statsgældskrisen, har mange forskellige dimensioner.
For en del af den økonomiske krise er jo skabt af, at man har mistet tilliden til, at der føres en ansvarlig økonomisk politik, og i det omfang, at finanspagten ligesom kan gøre det sandsynligt, at der bliver taget et politisk ansvar, og at man sådan set kan regne med, at rammerne for at købe et hus, investere i sin virksomhed, ansætte nye medarbejdere er stabile og ordentlige, så kan finanspagten give sit bidrag til, at vi får mere vækst, mere beskæftigelse, end vi ellers ville haft.
Altså, jeg ved ikke, om det er udtryk for en meget høj forventning til regeringens og egne evner til at vurdere ting bagudrettet – i hvert fald må jeg melde hus forbi, for det kan man gøre sig forskellige vurderinger om.
Men jeg tror til enhver tid, at det er en stor fordel for et land at have et fleksibelt arbejdsmarked, som vi har i Danmark, og som jeg synes man skal blive ved med at sikre reformer, der sørger for, og at man har skattesystem, der virker, og som fremmer de ting, som giver vækst.
Den er rettet fremad for at sige, at vi vil gerne have en sund finansiel sektor, og vi vil gerne have balance i vores budgetter, fordi vi synes det en dårlig ting at blive ved med at låne ikke kun af fremtidens generationer, men sådan set også os af selv, for gæld skal også betales tilbage på relativt kort sigt.
Det er sådan set de balancer, som jeg synes vi har et politisk ansvar for at holde snarere end at tage en bagudrettet diskussion om, hvad situationen ville have været, hvis stabilitets- og vækstpagten havde været overholdt.
Jeg går ind for stabilitets- og vækstpagten, og jeg tror den ville have haft positive konsekvenser, men det ser vi åbenlyst forskelligt på.
Jeg beklager, men jeg må have udtrykt mig klodset, hvis spørgeren finder, at jeg svarer udenom, så jeg skal gentage mit svar, nemlig at det er en forudsætning, for at man kan skabe vækst, at der er tillid til de offentlige finanser.
Hvis der ikke er tillid til de offentlige finanser, er der ingen virksomheder, der tør at investere, så er der ingen forbrugere, der tør at bruge deres penge til at købe et nyt hus, investere i en varmepumpe, få sat nye vinduer i, eller hvad det nu kan være.
Der er rigtig mange, der har mistet tilliden til europæiske politikere, fordi der er blevet brugt, brugt og brugt for lånte penge; der er blevet opbygget en gæld, og der er ikke nedenunder en konkurrenceevne og en produktivitet til at sørge for, at man kan betale den tilbage igen.
Derfor synes jeg, det er vigtigt og rigtigt at sørge for, at man har sunde offentlige finanser.
Det skal bidrage til, at tilliden kommer tilbage til det politiske system, og til, at de andre ting, som vi sætter i værk, kan være med til at skabe den vækst og beskæftigelse, som jeg tror at alle er enige om at vi har brug for.
Det kan være den næste generation af det indre marked, en øget liberalisering, så man kan få digitalisering på tværs af grænser, f.eks. roamingudgifter, som er en af de barrierer, der er.
Det kan være at liberalisere service, så vi får et indre marked for service.
Det kan være den forskning og den udvikling, som sættes i gang i forbindelse med omprioriteringen i det europæiske budget.
Der er rigtig, rigtig mange ting at gøre, men for regeringen er vækst ikke et spørgsmål om at bruge lånte penge.